《千家诗》
千家诗卷一：信州谢叠山精选：
五绝；
春眠　孟浩然：
春眠不觉晓，处处闻啼鸟，夜来风雨声，花落知多少。
访袁拾遗不遇　孟浩然：
洛阳访才子，江岭作流人，闻说梅花早，何如此地春。
送郭司仓　王昌龄：
映门淮水绿，留骑主人心，明月随良掾，春潮夜夜深。
洛阳道　储光羲：
大道直如发，春来佳气多，五陵贵公子，双双呜玉珂。
独坐敬亭山　李白：
众鸟高飞尽，孤云独去闲，相看两不厌，只有敬亭山。
登鹳鹤楼　王之涣：
白日依山尽，黄河入海流，欲穷千里目，更上一层楼。
观永乐公主入番　孙逖：
边地莺花少，年来未觉新，美人天上落，龙塞始应春。
伊州歌　盖嘉运：
打起黄莺儿，莫教枝上啼，啼时惊妾梦，不得到辽西。
左掖梨花　丘为：
冷艳全欺雪，余香乍入衣，春风且莫定，吹向玉阶飞。
思君恩　令狐楚：
小苑莺歌歇，长门蝶舞多，眼看春又去，翠辇不曾过。
题袁氏别业　贺知章：
主人不相识，偶坐为林泉，莫谩愁沽酒，囊中自有钱。
夜送赵纵　杨炯：
赵氏连城璧，由来天下传，送君还旧府，明月满前川。
竹里馆　王维：
独坐幽篁里，弹琴复长啸，深林人不知，明月来相照。
送朱大入秦　王维：
避人五陵去，宝剑值千金，分手脱相赠，平生一片心。
《孟浩然集》与《全唐诗》
长干行　崔颢：
君家在何处，妾住在横塘，停船暂借问，或恐是同乡。
咏史高适：
尚有绨袍赠，应怜范叔寒，不知天下士，犹作布衣看。
罢相作　李适之：
避贤初罢相，乐圣且衔杯，为问门前客，今朝几个来。
逢侠者　钱起：
燕赵悲歌士，相逢剧孟家，寸心言不尽，前路日将斜。
江行望匡庐　前人
咫尺愁风雨，匡庐不可登，只疑云雾窟，犹有六朝僧。
答李瀚　韦应物：
林中观易罢，溪上对鸥闲，楚俗饶词客，何人最往还。
秋风引　刘禹锡：
何处秋风至，萧萧送雁群，朝来入庭树，孤客最先闻。
秋夜寄丘员外　韦应物：
怀君属秋夜，散步咏凉天，山空松子落，幽人应未眠。
秋日湖上　薛莹：
落日五湖游，烟波处处愁，浮沉千古事，谁与问东流。
宫中题　文宗皇帝：
辇路生秋草，上林花满枝，凭高何限意，无复侍臣知。
寻隐者不遇　贾岛：
松下问童子，言师采药去，只在此山中，云深不知处。
蜀道后期　张说：
客心争日月，来往预期程，秋风不相待，先至洛阳城。
静夜思　李白：
床前明月光，疑是地上霜，举头望明月，低头思故乡。
秋浦歌　李白：
白发三千丈，离愁似个长，不知明镜里，何处得秋霜。
赠乔侍郎　陈子昂：
汉廷荣巧宦，云阁薄边功，可怜骢马使，白首为谁雄。
答五陵太守　王昌龄：
仗剑行千里，微躯敢一言，曾为大梁客，不负信陵恩。
行军九日思长安故园　岑参：
强欲登高去，无人送酒来，遥怜故园菊，应傍战场开。
婕妤怨　皇甫冉：
花枝出建章，凤管发昭阳，借问承恩者，双蛾几许长。
题竹林寺　朱放：
岁月人间促，烟霞此地多，殷勤竹林寺，更得几回过。
三闾庙　戴叔伦：
沅湘流不尽，屈子怨何深，日暮秋风起，萧萧枫树林。
易水送别　骆宾王：
此地别燕丹，壮士发冲冠，昔时人已没，今日水犹寒。
别卢秦卿　司空曙：
知有前期在，难分此夜中，无将故人酒，不及石尤风。
答人　太上隐者：
偶来松树下，高枕石头眠，山中无历日，寒尽不知年。
《七律》：
早朝大明宫　贾至：
银烛朝天紫陌长，禁城春色晓苍苍，千条弱柳垂青锁，
百啭流莺绕建章，剑佩声随玉墀步，衣冠身惹御炉香，
共沐恩波凤池上，朝朝染翰侍君王。
和贾舍人早朝　杜甫：
五夜漏声催晓箭，九重春色醉仙桃，旌旗日暖龙蛇动，
宫殿风微燕雀高，朝罢香烟携满袖，诗成珠玉在挥毫，
欲知世掌丝纶美，池上于今有凤毛。
和贾舍人早朝　王维：
绛帻鸡人报晓筹，尚衣方进翠云裘，九天阊阖开宫殿，
万国衣冠拜冕旒，日色才临仙掌动，香烟欲傍衮龙浮，
朝罢须裁五色诏，佩声归到凤池头。
和贾舍人早朝　岑参：
鸡鸣紫陌曙光寒，莺啭皇州春色阑，金阙晓钟开万户，
玉阶仙仗拥千官，花迎剑佩星初落，柳拂旌旗露未乾，
独有凤凰池上客，阳春一曲和皆难。
上元应制　蔡襄：
高列千峰宝炬森，端门方喜翠华临，宸游不为三元夜，
乐事还同万众心，天上清光留此夕，人间和气阁春阴，
要知尽庆华封祝，四十余年惠爱深。
上元应制　王洪：
雪消华月满仙台，万烛当楼宝扇开，双凤云中扶辇下，
六鳌海上驾山来，镐京春酒沾周宴，汾水秋风陋汉才，
一曲升平人尽乐，君王又进紫霞杯。
答丁元珍　欧阳修：
春风疑不到天涯，二月山城未见花，残雪压枝犹有橘，
冻雷惊笋欲抽芽，夜闻啼雁生乡思，病入新年感物华，
曾是洛阳花下客，野芳虽晚不须嗟。
插花吟　邵雍：
头上花枝照酒卮，酒卮中有好花枝，身经两世太平日，
眼见四朝全盛时，况复筋骸粗康健，那堪时节正芳菲，
酒涵花影红光溜，争忍花前不醉归。
寓意晏殊　
油壁香车不再逢，峡云无迹任西东，梨花院落溶溶月，
柳絮池塘淡淡风，几日寂寥伤酒后，一番萧瑟禁烟中，
鱼书欲寄何由达，水远山长处处同。
寒食赵元镇　
寂寂柴门村落里，也教插柳纪年华，禁烟不到粤人国，
上冢亦携庞老家，汉寝唐陵无麦饭，山溪野径有梨花，
一樽竟藉青苔卧，莫管城头奏暮笳。
清明黄庭坚　
佳节清明桃李笑，野田荒冢只生愁，雷惊天地龙蛇蛰，
雨足郊原草木柔，人乞祭余骄妾妇，士甘焚死不公侯，
贤愚千载知谁是，满眼蓬蒿共一丘。
清明高菊卿　
南北山头多墓田，清明祭扫各纷然，纸灰飞作白蝴蝶，
泪血染成红杜鹃，日落狐狸眠冢上，夜归儿女笑灯前，
人生有酒须当醉，一滴何曾到九泉。
郊行即事　程颢：
芳原绿野恣行时，春入遥山碧四围，兴逐乱红穿柳巷，
困临流水坐苔矶，莫辞盏酒十分劝，只恐风花一片飞，
况是清明好天气，不妨游衍莫忘归。
秋千洪觉范　
画架双裁翠络偏，佳人春戏小楼前，飘扬血色裙拖地，
断送玉容人上天，花皮润沾红杏雨，彩绳斜挂绿杨烟，
下来闲处从容立，疑是蟾宫谪神仙。
《宋诗钞》作僧惠洪作　
曲江对酒　杜甫：
一片花飞减却春，风飘万点正愁人，且看欲尽花经眼，
莫厌伤多酒入唇，江上小堂巢翡翠，苑边高冢卧麒麟，
细推物理须行乐，何用浮名绊此身。
其二杜甫　
朝回日日典春衣，每日江头尽醉归，酒债寻常行处有，
人生七十古来稀，穿花蛱蝶深深见，点水蜻蜓款款飞，
传与风光共流转，暂时相赏莫相违。
黄鹤楼　崔颢：
昔人已乘白云去，此地空余黄鹤楼，黄鹤一去不复返，
白云千载空悠悠，晴川历历汉阳树，芳草萋萋鹦鹉州，
日暮乡关何处是，烟波江上使人愁。
旅怀崔涂　
水流花谢两无情，送尽东风过楚城，蝴蝶梦中家万里，
杜鹃枝上月三更，故园书动经年绝，华发春催两鬓生，
自是不归归便得，五湖烟景有谁争。
答李儋　杜甫：
去年花里逢君别，今日花开又一年，世事茫茫难自料，
春愁黯黯独成眠，身多疾病思田里，邑有流亡愧俸钱，
闻道欲来相问讯，西楼望月几回圆。
清江　杜甫：
清江一曲抱村流，长夏江村事事幽，自去自来梁上燕，
相亲相近水中鸥，老妻画纸为棋局，稚子敲针作钓钩，
多病所须惟药物，微躯此外更何求。
夏日　张文胜：
长夏江村风日清，檐牙燕雀已生成，蝶衣晒粉花枝午，
蛛网添丝屋角晴，落落疏廉邀月影，嘈嘈虚枕纳溪声，
久斑两鬓如霜雪，直欲樵渔过此生。
辋川夜雨　王维：
积雨空林烟火迟，蒸藜炊黍饷东（淄换草头），漠漠水田飞白鹭，
阴阴夏木啭黄鹂，山中习静合朝槿，松下清斋折露葵，
野老与人争席罢，海鸥何事更相疑。
新竹　黄庭坚：
插棘编篱谨护持，养成寒碧映涟漪，清风掠地秋先到，
赤日行天午不知，解箨时闻声簌簌，放梢初见影离离，
归闲我欲频来此，枕簟仍教到处随。
偶成程颢　
闲来无事不从容，睡觉东窗日已红，万物静观皆自得，
四时佳兴与人同，道通天地有形外，思入风云变态中，
富贵不淫贫贱乐，男儿到此是豪雄。
表兄话旧　窦叔向：
夜合花开香满庭，夜深微雨醉初醒，远书珍重何由达，
旧事凄凉不可听，去日儿童皆长大，昔年亲友半凋零，
明朝又是孤舟别，愁见河桥酒幔青。
游月殿　程颢：
月坡堤上四徘徊，北有中天百尺台，万物已随秋气改，
一樽聊为晚凉开，水心云影闲相照，林下泉声静自来，
世事无端何足计，但逢佳节约重陪。
秋兴　杜甫：
千家山郭静朝晖，日日江楼坐翠微，信宿渔人还泛泛，
清秋燕子故飞飞，匡衡抗疏功名薄，刘向传经心事违，
同学少年多不贱，五陵裘马自轻肥。
秋兴　杜甫：
蓬莱宫阙对南山，承露金茎霄汉间，西望瑶池降王母，
东来紫气满函关，云移雉尾开宫扇，日绕龙鳞识圣颜，
一卧沧江惊岁晚，几回青琐点朝班。
秋兴　杜甫：
玉露凋伤枫树林，巫山巫峡气萧森，江间波浪兼天涌，
塞上风云接地阴，丛菊两开他日泪，孤舟一系故园心，
寒衣处处催刀尺，白帝城高急暮砧。
秋兴　杜甫：
昆明池水汉时功，武帝旌旗在眼中，织女机丝虚夜月，
石鲸鳞甲动秋风，波飘菰米沉云黑，露冷莲房坠粉红，
关塞极天惟鸟道，江湖满地一渔翁。
月夜舟中　戴复古：
满船明月浸虚空，绿水无痕夜气冲，诗思浮沈樯影里，
梦魂摇拽橹声中，星辰冷落碧潭水，鸿雁悲鸣红蓼风，
数点渔灯依古岸，断桥垂露滴梧桐。
长安秋望　赵嘏：
云物凄凉拂署流，汉家宫阙动高秋，残星几点雁横塞，
长笛一声人倚楼，紫艳半开篱菊静，红衣落尽渚莲愁，
鲈鱼正美不归去，空戴南冠学楚囚。
新秋　杜甫：
火云犹未敛奇峰，欹枕初惊一叶风，几处园林萧瑟里，
谁家砧杵寂寥中，蝉声断续悲残月，萤焰高低照暮空，
赋就金门期再献，夜深搔首叹飞蓬。
中秋　李朴：
皓魄当空宝镜升，云间仙籁寂无声，平分秋色一轮满，
长伴云衢千里明，狡兔空从弦外落，妖蟆休向眼前生，
灵槎拟约同携手，更待银河澈底清。
九日蓝耕会饮　杜甫
老去悲秋强自宽，兴来今日尽君欢，羞将短发还吹帽，
笑倩旁人为正冠，蓝水远从千涧落，玉山高并两峰寒，
明年此会知谁健，醉把茱萸仔细看。
秋思　陆游：
利欲驱人万火牛，江湖浪迹一沙鸥，日长似岁闲方觉，
事大如天醉亦休，砧杵敲残深巷月，梧桐摇落故园秋，
欲舒老眼无高处，安得元龙百尺楼。
与朱山人　杜甫：
锦里先生乌角巾，园收芋栗未全贫，惯看宾客儿童喜，
得食阶除鸟雀驯，秋水才深四五尺，野航恰受两三人，
白沙翠竹江村暮，相送柴门月色新。
闻笛赵嘏：
谁家吹笛画楼中，断续声随断续风，响遏行云横碧落，
清和冷月到帘栊，兴来三弄有桓子，赋就一篇怀马融，
曲罢不知人在否，余音嘹亮尚飘空。
冬景刘克庄：
晴窗早觉爱朝曦，竹外秋声渐作威，命仆安排新暖阁，
呼童熨贴旧寒衣，叶浮嫩绿酒初熟，橙切香黄蟹正肥，
蓉菊满园皆可羡，赏心从此莫相违。
冬景杜甫：
天时人事日相催，冬至阳生春又来，刺绣五纹添弱线，
吹葭六管动飞灰，岸容待腊将舒柳，山意冲寒欲放梅，
云物不殊乡国异，教儿且覆掌中杯。
梅花林逋：
众芳摇落独鲜妍，占断风情向小园，疏影横斜水清浅，
暗香浮动月黄昏，霜禽欲下先偷眼，粉蝶如知合断魂，
幸有微吟可相狎，不须檀板共金樽。
自咏韩愈：
一封朝奏九重天，夕贬潮阳路八千，本为圣朝除弊政，
敢将衰朽惜残年，云横秦岭家何在，雪拥蓝关马不前，
知汝远来应有意，好收吾骨瘴江边。
以上是中央大学数学系王九逵教授于民国八十五年暑假输入的。
国标版校对：随波
